Վարչապետի կոչը չի կարող խնդրի լուծում լինել, դատական իշխանությունը պետք է կայանա բացառապես իրավական ճանապարհով. «Ազատ Դեմոկրատներ» - Լուրեր Հայաստանից - Թերթ.am
Վարչապետի կոչը չի կարող խնդրի լուծում լինել, դատական իշխանությունը պետք է կայանա բացառապես իրավական ճանապարհով. «Ազատ Դեմոկրատներ»
09:43 • 20.05.19
«Ազատ Դեմոկրատներ» կուսակցությունը վստահ է, որ պետության զարգացման և ժողովրդավարացման կարևոր ցուցիչներից մեկը դատական իշխանության անկախությունն ու դրա նկատմամբ հասարակական վստահության բարձր մակարդակն է:
Կուսակցությունը հայտարարություն է տարածել դատարանների ելումուտն արգելելու վարչապետի կոչի առնչությամբ, որը ներկայացնում ենք ստորև.
«ՀՀ Սահմանադրության 4-րդ հոդվածը փաստում է, որ պետական իշխանությունն իրականացվում է Սահմանադրությանը և օրենքներին համապատասխան՝ օրենսդիր, գործադիր և դատական իշխանությունների բաժանման ու հավասարակշռման հիման վրա:
Համոզված ենք, որ դատական իշխանության կայացման գործընթացը պետք է լինի բացառապես իրավական ճանապարհով և ունենալով բացարձակ մեծամասնություն ՀՀ վարչապետը պետք է ժամ առաջ սկսի հասարակական-քաղաքական երկխոսություն: Օրենսդրական ճանապարհից զատ, մնացած բոլոր ճանապարհները ոչ միայն անընդունելի են, այլև հղի մի շարք վտանգներով, որոնք կարող են բացասաբար ազդել թե՛ մեր պետության միջազգային վարկանիշի և թե՛ իրապես անկախ և ինքնաբավ դատական համակարգ կայացնելու գործընթացի վրա»: